— Дзеці пішуць вершы на беларускай мове. Яе мы абралі не выпадкова. Хацелася, каб у нашых дзяцей цікавасць і любоў да роднай мовы мацнела, — расказвае кіраўнік літаратурнага аб’яднання. — Калі ж, бывае, не можам падабраць трапнага слова, на дапамогу прыходзіць настаўніца беларускай мовы і літаратуры Валянціна Валер’еўна Гень. Я люблю прыроду, гэта і перадала сваім выхаванцам. Таму ў іх творах яна дамінуе. Перад тым, як напісаць верш пра тую ж птушку, спачатку звяртаемся да энцыклапедыі, вывучаем яе звычкі, выгляд. Таму, напэўна, атрымоўваецца добра ў дзяцей свае адчуванні выказаць у вершаваных радках. Прызнацца, мяне іншы раз здзіўляе іх непасрэднасць і ўменне бачыць у звычайным незвычайнае. Можам пахваліцца выданнем тэматычнай брашуры “Пра зіму”. А ці вырастуць пад маім крылом будучыя паэты — пакажа час.